钦定古今图书集成/理学汇编/学行典/第227卷 > 《五世同居叙》刘讱
## 钦定古今图书集成/理学汇编/学行典/第227卷 > 《五世同居叙》刘讱

吾鄢望族筠溪郑得中氏，成化闲输粟拜官。嘉靖戊
子诏赐肉帛。今年陬月丙午，春冈刘子会澹亭陈子
于其第，庆履端也。时则庞眉皓发，深衣幅巾，逾阈迓
宾，舍筇答礼。澹亭曰：“矍铄哉！”春冈叹而问之，筠溪曰：
“予生五百三十五甲子矣。”澹亭曰：“美哉，寿盍贺诸。”既
而筠溪之诸孙标檊植。出，且拜曰：“蓂生七荚祖，适
逢初度卿大夫，二公不鄙不类，而辱惠顾于茨陋，尚
齿高谊，再见于今，曷敢辞已。”乃有少年清扬再拜于
亭下者，筠溪曰：“曾孙有道也，立四子下。”更迭进觞豆，
酒三行，又有总角童来，筠溪引而前曰：“元孙重也。”命
之拜。拜毕，倚膝立。筠溪色甚，豫分以饴春冈。澹亭相
视而奇之，起酌为寿。《春冈歌》曰：“二气斡运兮序属青
阳，人之令德兮既寿且康。芝兰茂兮玉树长，蔼庭下
兮孙枝芳。天锡纯嘏兮允无疆。”澹亭从而和之曰：“三
阳开泰兮气淑和，仁者寿兮耋已过。五福备兮曾元
多，动四筵兮声猗那。”歌已，筠溪避席谢在坐，姻友张
子时锥、陈子溱起立告讱曰：“二公之歌诚佳矣，然惟
祝其寿，及”其昌后耳。若郑翁曾祖士能，享年九十，先
曾祖大司徒在朝尝庆以文；祖方、父宽，皆年八十馀，
家规整严，子孙率令，迄今五世不异。《爨则歌》之所未
及也。善言必再，愿重有闻。讱乃曰：“匪寿之艰，惟德之
艰，德重乡评，寿兼祺福，德以基寿，寿以征德。而况累
世同居，祖孙济美，世德世寿，繄理之常，天讵私”所厚
耶？是故公艺事一忍，而代有褒旌，文融守一艺，而世
传家范。如筠溪之享寿祺，多子孙，天下或闲有之。至
于累世同居，殆不多见。然而未有疏闻于朝者，岂观
风使尚歉怀于靡及邪？抑有司之责，固难诿也？嘉二
子之请，再赋《义门之什》三章曰：义门将将，表树浙乡；
安陵郑氏，于绮有光。将将义门，阅历宋、元、荥阳之系，
浦江之孙，有美义声，君子之亨。有赫诏旌，邦家之祯。
书附贺辞，以备《采风》者。献标邑庠生，力学尽孝，檊植
皆克家。承乃父儒精阴阳，业，重有道之子，方就外
傅。他日诸昆之盛，岁时问安，亦将有如郭汾阳不能
尽辨，颔之而已者乎？庸书以俟，而列醵贺亲朋魏南
坡辈于上方。